मणिपुर के चुराचांदपुर जिला के आपन गांव, लंग्जा लउटे के बात सोचिए के खुमा थिएक कांप जात बाड़न. पछिला 30 बरिस से खुमा, 64 बरिस, खातिर लंग्जा गांव ही उनकर घर बन गइल रहे. एह छोट गांव में कबो बहुते मेलजोल आउर भाईचारा के माहौल रहे. इहंई ऊ आपन लइका डेविड के पाल-पोस के बड़ा कइलन. स्कूल ले जाए खातिर टिफिन बनइलन. बाद में परिवार के धान के खेत पर कान्हा से कान्हा मिला के काम कइलन. इहे गांव में उनकरा पहिल बेर दादा बने के परम आनंद भेंटाइल. लंग्जे, खुमा के दुनिया रहे. अइसन दुनिया जहंवा ऊ बहुत प्रसन्न रहस.
बाकिर 2 जुलाई, 2023 के दिन उनकर ई दुनिया बदल गइल.
ऊ अइसन मनहूस दिन रहे जेकरा बाद उनकर मन से उहंवा के सभे नीमन इयाद मिट गइल. ओह दिनवा उनकर मन अइसन छलनी भइल, जेकर टीस से अब चाहियो के छुटकारा ना मिल सके. ओह दिन जे भइल, ओकर इयाद उनकरा रात भर सुते ना देवे. चारो ओरी मार-काट मचल बा, एहि बीच लंग्जा में घुसे वाला रस्ता पर बांस के बाड़ा पर धरल बेटा के कटल माथा देखाई देत बा.
खुमा भारत के पूर्वोतर में बसल मणिपुर के रहे वाला बाड़न. उहे मणिपुर 3 मई, 2023 से जातीय हिंसा के आग में जर रहल बा. असल में का भइल, मार्च के आखिर में मणिपुर उच्च न्यायालय के एगो जरूरी फइसला आइल. एह में राज्य के प्रमुख समुदाय मैतेई के 'जनजाति' के दरजा दे देहल गइल. अब एह समुदाय के खास आर्थिक लाभ आउर सरकारी नौकरी में कोटा के सुविधा मिल गइल. फइसला आवे के बाद ऊ लोग के कुकी जनजाति बहुल पहाड़ी इलाका में जमीन खरीदे के भी अनुमति मिल गइल. अइसे, बाद में एह फइसला पर शीर्ष न्यायालय के रोक लगावे के पड़ गइल.
राज्य के 28 प्रतिशत आबादी वाला कुकी जनजाति के मानना रहे कि कोर्ट के फइसला से मैतेई समुदाय के स्थिति आउर मजबूत हो जाई. इहंवा मैतेई लोग के आबादी 53 प्रतिशत बा.
एह बात से खिसियाइल कुकी समुदाय के कुछ लोग 3 मई के न्यायालय के फैसला के विरोध करत चुराचांदपुर जिला में एगो रैली कइलक.
एह विरोध-प्रदर्शन से मैतेई लोग भड़क गइल. ऊ लोग कुकी विद्रोह के इयाद में बनल एंग्लो-कुकी वॉर मेमोरियल गेट के आग लगा देलक. गेट 1917 में चुराचांदपुर में ब्रितानी शासन के विरोध में बनावल गइल रहे. ई घटना के बाद दुनो समुदाय के बीच जातीय हिंसा भड़क उठल. हिंसा के सुरु के चारे दिन में 60 लोग मारल गइल.
हिंसा देखते-देखते पूरा राज्य में जंगल के आग जेका फइल गइल. बेकसूर लोग के बेरहमी से हत्या कइल जाए लागल, लोग के माथा काट देहल गइल, जगह-जगह आगजनी आउर मेहरारू लोग संगे सामूहिक बलात्कार भइल. एगो अनुमान के हिसाब से अबले कुल 199 लोग आपन जान गंवा चुकल रहे. एह में जादे संख्या कुकी समुदाय के लोग के रहे. कुकी लोग राज्य सरकार आउर पुलिस प्रशान पर हिंसा में मैतेई बलवाई लोग के शह देवे के आरोप भी लगइलक.
दुनो समुदाय के बीच भरोसा तार-तार हो चुकल रहे. मजबूरी में दुनो समुदाय के लोग, जे कबो एक-दोसरा के पड़ोसी रहे, रक्षा खातिर आपन-आपन गांव में सुरक्षा दस्ता बना लेलक.
दु जुलाई के दिन, अन्हारे मुंहे खुमा के 33 बरिस के लइका, डेविड गांव के लोग संगे सुरक्षा दस्ता बनाके लंग्जा के पहरेदारी खातिर तैनात रहस. उहे घरिया हथियारबंद मैतेई भीड़ ओह लोग पर हमला बोल देलक. कुकी बहुल इलाका चुराचांदपुर आ मैतेई बहुल इलाका इफांल घाटी के सीमा पर बसल होखे के चलते लंग्जा सांप्रदायिक दृष्टि से बहुते संवेदनशील गांव रहल हवे.
डेविड आउर सुरक्षा दस्ता के दोसर लोग परिवार के उंहवा से बच निकले के भरपूर मौका देलक. बाकिर डेविड अपना के ना बचा पइलन. एकरा से पहिले कि ऊ स्कूटर तक पहुंच पइतन, उनकरा पकड़ लेहल गइल. उन्मादी भीड़ उनकर माथा काट देलक आउर देह के टुकड़ा टुकड़ा करके जला देलक.
सगरे मणिपुर में खुमा जइसन हजारन लोग बा, जे अब विस्थापित जिनगी जिए के मजबूर बा. जहंवा ऊ लोग के घर बसल रहे, उहंवा अब मरघट जेका सन्नाटा पसरल बा. एह गृहयुद्ध के शिकार आउर विस्थापित लोग साधन के अभाव आउर भयानक स्मृति से जूझ रहल बा. आज ऊ लोग के जिनगी या त आपन रिस्तेदार के दया पर कटत बा, चाहे जनसेवा खातिर चलावल जा रहल राहत शिविर में.
उनकर घरवाला, 34 बरिस के लाल तिन थांग गांवे में दोसरा आदमी लोग संगे रुक गइलन. बोइशी घना जंगल के भीतर एगो नागा गांव ओरी निकल भगली. नागा आदिवासी लोग उनकरा आउर उनकर लरिकन के शरण देलक. उहंई घरवाला के रात भर इंतजार करत रहली.
आज मणिपुर के दुनो समुदाय के बीच भरोसा के डोर टूट गइल बा. इंफाल घाटी में रहे वाला मैतेई आउर घाटी के किनारे पहाड़ी इलाका में रहे वाला कुकी लोग, मणिपुर दू भाग में बंट चुकल बा. एक-दोसरा के इलाका में गइल, मौत के दावत देवे के समान बा. इंफाल के जवन इलाका में कुकी लोग बसल रहे, आज उहंवा सन्नाटा भइल बा. दोसरा ओरी कुकी-बहुल जिला से मैतेई लोग के पहाड़ी इलाका से बाहिर खदेड़ल जा चुकल बा.
हेमा आपन घरवाला के एगो दुर्घटना में मरला के बाद, पछिला दस बरिस से भाई-भतीजा संगे रहत रहस. केहू के मरे खातिर छोड़ उहंवा से आपन जान बचा के निकले के बारे में ऊ सोचिए ना सकत रहस. जे भी होखित, ऊ तीनों लोग संगे होखित.
मणिपुर के लोग घर, रोजी-रोटी आउर परिवार के लोग के गंवइला के बाद धीरे-धीरे सामान्य होखे के कोसिस करत बा.
खुमा पहिले भी घर के लोग के मौत के दुख झेल चुकल बाड़न. बाकिर डेविड के मौत के सदमा भुलावल उनकरा खातिर आसान नइखे. मोटा-मोटी 30 बरिस पहिले उनकर दु बरिस के बेटी हैजा से मर गइली. घरवाली 25 बरिस पहिले कैंसर से चल बसली. डेविड उनकर जिनगी के अंतिम सहारा बचलन. अब उहो नइखन. उनकर जिनगी में अइसन अकेलापन भर गइल बा, जे अब कबो भरल ना जा सके.
खुमा अपना बल पर डेविड के पालले-पोसले रहस. स्कूल में जब कबो अभिभावक-शिक्षक के मीटिंग होखे, ऊ जरूर जास. हाई स्कूल से पास होखे निकलला पर ऊ डेविड के सलाह देले रहस कि कवन कॉलेज में पढ़े के चाहीं. डेविड बियाह करे के चाहत रहस, ई बात ऊ सबले पहिले आपन बाऊजी खुमा के बतइले रहस.
संगे-संगे जिनगी बसर करत ओह लोग के परिवार भी धीरे-धीरे बढ़े लागल रहे. तीन बरिस पहिले डेविड के बियाह हो गइल रहे आउर एके बरिस के भीतर ऊ बापो बन गइलन. खुमा पहिल बेर दादा बन गइल रहस. ऊ इहे सपना देखत रहस कि घर के बूढ़-पुरनिया होखे के हैसियत से ऊ आपन पोता संगे खेलिहन, ओकरा बड़ा करे में परिवार के मदद करिहन. बाकिर ई सभ पूरा होखे के पहिलहीं परिवार फेरु बिखर गइल. डेविड के घरवाली आपन लइका संगे एगो दोसर गांव, माई संगे रहत बाड़ी, खुमा आपन भाई संगे रहेलन. अब उनकरा जिनगी में बस कुछ स्मृति बचल बा. कुछ स्मृति ऊ हरमेसा अपना लगे संजो के रखे के चाहत बाड़न. बाकिर कुछ स्मृति अइसन बा जेकरा से उनका हरमेसा खातिर मुक्ति चाहीं.
